Mohammad Rona (M), 2025-01-15:
Tak for det.
Tak for ordet, og tak for en god debat.
Jeg vil også gerne tilslutte mig det, som hr. Hans Kristian Skibby sagde om finansiering og beslutningsforslag.
Jeg vil så sige, at nu har jeg også udlændingeområdet, og der kommer altså også de samme beslutningsforslag gang på gang, og der er også mange af dem, hvis ikke dem alle sammen, der ikke er finansierede.
Så det er jo sådan, det er.
Måske skulle vi kigge på det.
Jeg synes og vi synes i Moderaterne langt hen ad vejen, at det er et fint forslag.
Vi er jo selv gået ud med nogenlunde det samme sidste år.
Vi er også gået ud med det i løbet af ugen her, hvor vi godt kunne tænke os at prøve at se på, om man kunne halvere momsen på sunde fødevarer, altså frugt og grønt i første omgang.
Vi er jo også det eneste land i Europa, som har en momsprocent på 25.
Vi har Ungarn på 27.
Jeg tænker bare, at når alle andre lande, med al respekt – Sverige, Tyskland, Polen, Holland, Irland – har differentieret moms på den ene eller den anden måde, kan vi i hvert fald også godt kigge ind i det på en eller anden måde.
Jeg ved, at regeringen også har drøftet det flere gange, og vi står lidt forskelligt i regeringen, og det har jeg sådan set fuld, fuld respekt for.
Jeg er sådan set også med på, at der er flere ude i erhvervslivet, der har bidt mærke i, at det måske kan gøre det lidt mere kompliceret for virksomhederne.
Det vil vi også gerne gå ind og kigge på for at se, om vi kan gøre noget smartere for de virksomheder.
Selvfølgelig skal der ikke være nogen virksomheder, der kommer til at døje med det her.
Men jeg synes og vi synes i hvert fald, at sådan noget som folkesundhed, kostvaner, motion og spisevaner er vigtigt at gå op i, og jeg tror også, det bliver en ny trend.
Vi kan jo se, at en femtedel af danske børnefamilier i dag slet ikke har noget kød i deres kost.
Så jeg tænker også, at det går den vej.
Så jeg har sympati for forslaget.
Nu kan jeg så se, at Alternativet gerne vil have den helt ned på 5 pct., som giver et mindre provenu på de der ca. 4 mia. kr.
Det synes vi så også er for meget måske, og det er jo heller ikke finansieret og alt det der.
Alt det der har vi været inde på.
Men som udgangspunkt synes jeg, det er fint, at vi i Danmark og i Folketinget starter sådan en type debat her om vores folkesundhed, om at spise mere plantebaseret.
Folk må selv bestemme, hvad de vil spise.
Der skal ikke komme noget fra nogen politikere, der skal bestemme, hvad folk skal spise.
Sådan har det altid været, og sådan skal det altid være.
Jeg vil også gerne sige, at jeg selv spiser en del kød – det ved jeg ikke om man kan sige så direkte fra talerstolen – og så er der nogen, der ikke gør, og sådan er det.
Man kan bare se, at der er den bevidsthed derude, hvor otte ud af ti danskere jo faktisk er ret bevidste om differentieret moms.
Når man så kigger på DSK, De Samvirkende Købmænd, som er meget, meget for det her, og som i mange år også har slået et slag for, at man måske kunne kigge den her vej, og jeg også ved, at der er flere af vores dagligvareforretninger, der har arbejdet med nedsat moms på frugt og grønt, så er det, som vi i Danmark foreslår med at sænke momsen på frugt og grønt, jo altså ikke noget nyt og banebrydende.